b'\n_START_ARTICLE_\nMa\xc5\xbeosios Lietuvos enciklopedija\n_START_PARAGRAPH_\nMa\xc5\xbeosios Lietuvos enciklopedija, MLE \xe2\x80\x93 Ma\xc5\xbeosios Lietuvos fondo (Kanada-JAV) ir Mokslo ir enciklopedij\xc5\xb3 leidybos instituto (Vilnius) enciklopedinis leidinys apie Ma\xc5\xbe\xc4\x85j\xc4\x85 Lietuv\xc4\x85. J\xc4\xaf sudaro 4 tomai (80 spaudos lank\xc5\xb3) \xe2\x80\x93 apie 12 000 straipsni\xc5\xb3, 2 000 iliustracij\xc5\xb3, \xc5\xbeem\xc4\x97lapi\xc5\xb3 ir schem\xc5\xb3. Dalis j\xc5\xb3 \xe2\x80\x93 i\xc5\xa1 priva\xc4\x8di\xc5\xb3 r\xc4\x97m\xc4\x97j\xc5\xb3 bei ret\xc5\xb3 nuotrauk\xc5\xb3, dokument\xc5\xb3 fondo.\n_START_SECTION_\nIstorija\n_START_PARAGRAPH_\nId\xc4\x97j\xc4\x85 rengti didel\xc4\x97s apimties informacin\xc4\xaf leidin\xc4\xaf apie Ma\xc5\xbe\xc4\x85j\xc4\x85 Lietuv\xc4\x85 dar 1983 m. pirm\xc4\x85 kart\xc4\x85 lietuvi\xc5\xb3 i\xc5\xa1eivijoje pasi\xc5\xabl\xc4\x97 klaip\xc4\x97di\xc5\xa1kis Martynas Gel\xc5\xbeinis. 1985 m. \xe2\x80\x9eLietuvos paj\xc5\xabryje\xe2\x80\x9c kalbininkas ir visuomen\xc4\x97s veik\xc4\x97jas prof. Vilius P\xc4\x97teraitis i\xc5\xa1k\xc4\x97l\xc4\x97 mint\xc4\xaf rinkti, fiksuoti ir skelbti vis\xc4\x85 lietuvinink\xc5\xb3 politin\xc4\x99 ir kult\xc5\xabrin\xc4\x99 dokumentacij\xc4\x85. Tais pa\xc4\x8diais metais buvo \xc4\xafsteigtas Ma\xc5\xbeosios Lietuvos fondas. 1996 m. vie\xc5\xa1\xc4\x97damas Lietuvoje, tuometinis fondo pirmininkas Vilius P\xc4\x97teraitis pasi\xc5\xabl\xc4\x97 imtis enciklopedijos rengimo Mokslo ir enciklopedij\xc5\xb3 leidyklai. Tais pat metais buvo prad\xc4\x97ti parengiamieji darbai, sudarytas vardynas, prad\xc4\x97ta rinkti med\xc5\xbeiag\xc4\x85 ir ra\xc5\xa1yti straipsnius. 2000 m. i\xc5\xa1leistas pirmasis tomas, 2009 m. \xe2\x80\x93 ketvirtasis.\n_START_SECTION_\nAutoriai\n_START_PARAGRAPH_\nMLE k\xc5\xabr\xc4\x97 apie 300 autori\xc5\xb3 ir talkinink\xc5\xb3 i\xc5\xa1 Lietuvos, Vokietijos, JAV, Kanados, Rusijos Karaliningrado srities, Did\xc5\xbeiosios Britanijos, Australijos, Lenkijos, Norvegijos. Autoriai atrinko senosios spaudos publikacijas apie Ma\xc5\xbe\xc4\x85j\xc4\x85 Lietuv\xc4\x85, leid\xc4\x97jams pateik\xc4\x97 j\xc5\xb3 kopijas, savo atsiminimus, pasakojimus, iliustracijas, nuotraukas, \xc4\xafvairius leidinius, dail\xc4\x97s k\xc5\xabrini\xc5\xb3 reprodukcijas, kai kurie dovanojo savo knygas (i\xc5\xa1leistas apie Ma\xc5\xbe\xc4\x85j\xc4\x85 Lietuv\xc4\x85), leido naudotis straipsniais._NEWLINE_Leid\xc4\x97jams taip pat pad\xc4\x97jo ir Lietuvos mokslo \xc4\xafstaigos: Lietuvos nacionalin\xc4\x97s Martyno Ma\xc5\xbevydo bibliotekos Lituanistikos skyrius, Vilniaus universiteto bibliotekos Rankra\xc5\xa1tynas, Lietuvos istorijos instituto Etnologijos skyrius, Klaip\xc4\x97dos universiteto bibliotekos Ma\xc5\xbeosios Lietuvos archyvas, Ma\xc5\xbeosios Lietuvos istorijos muziejus Klaip\xc4\x97doje, \xc5\xa0ilut\xc4\x97s muziejus.'